Budyšin. „Region njewěstoty? Podkarpatská Rus 1918-1938 a wěstotne diskursy w historiskim slědźenju wo mjeńšinach“ rěka hesło zarjadowanja Serbskeho instituta, kotrež přewjedu štwórtk, 21. oktobra, w 15 hodź. w Budyskim Kamjentnym domje. Ze załoženjom Čěskosłowakskeje 1918 bu region wokoło Užhoroda (dźensniša Ukraina) pod pomjenowanjom Podkarpatská Rus dźěl noweho nacionalneho stata. Wosebitosć regiona njebě jenož jeho periferne połoženje. Hladajo na zestawu ludnosće, słabu infrastrukturu a połoženje při hranicy płaćeše wón jako faktor njewěstoty. Statne jednanje w regionje přewodźachu mnohe diskursy wo wěstoće. Zarjadowanje poćahuje so na lětsa wušłu knihu „Fremde Peripherie – Peripherie der Unsicherheit? Sicherheitsdiskurse über die tschechoslowakische Provinz Podkarpatská Rus (1918–1938)“ a skići składnosć, wo wěstotnych diskursach w mjeńšinowym slědźenju rěčeć.
szl_Latn